ธนาธร พร้อมอภิปรายนอกสภา หากอนาคตใหม่ถูกยุบพรรค ปมเงินกู้ 191 ล้าน 
นายธนาธร จึงรุ่งเรืองกิจ หัวหน้าพรรคอนาคตใหม่ เผย กรรมการบริหารอนาคตใหม่ พร้อมอภิปรายนอกสภา หากถูกยุบพรรค เพราะคดีเงินกู้ 191 ล้าน ส่วนจะนำคนลงถนนเลยหรือไม่ ขอดูก่อนวันที่ 7 ก.พ. ที่สำนักงานอัยการพิเศษฝ่ายคดีศาลแขวง 6 (ปทุมวัน) นายธนาธร จึงรุ่งเรืองกิจ หัวหน้าพรรคอนาคตใหม่ (อนค.) ให้สัมภาษณ์ถึงการต่อสู้คดียุบพรรคอนาคตใหม่ ข้อหากู้เงินหัวหน้าพรรค ว่า เรายืนยันเป็นกระบวนการที่ไม่ชอบธรรม ในเอกสารหลุดแสดงให้เห็นชัดเจนว่า ในชั้นคณะกรรมการการเลือกตั้ง (กกต.) ผ่านคณะอนุกรรมการสอบสวน 2 ชุด ซึ่งทั้ง 2 ชุด มีมติให้ยกฟ้อง ด้วยเหตุผล 3 ข้อ คือ 1. ไม่มีกฎหมายข้อไหนที่พรรคการเมืองกู้เงินไม่ได้ 2. เงินกู้ไม่ใช่เงินบริจาค ไม่ใช่รายได้ แต่เป็นหนี้สินตามหลักบัญชี ตามหลักกฎหมายทั่วไป 3. พรรคการเมืองอื่นก็กู้ คำถามคือทำไม กกต. ต้องไปตั้งคณะอนุกรรมการชุดที่ 3 ขึ้นเพื่อสืบสวนคดีนี้ มีการยัดข้อหาใหม่ซึ่งไม่ได้แจ้ง คือมาตรา 72 นำไปสู่การยุบพรรค เราไม่ได้ถูกเรียกไปให้การ ไม่มีการสอบสวนพยานและหลักฐานเพิ่มเติมเกี่ยวกับมาตรา 72 มาตรานี้ เกี่ยวกับการไปรับเงินสกปรกไม่ได้ เช่น เงินค้ายาเสพติด การพนัน แต่เงินกู้และเงินบริจาค ได้มาจากการทำงานโดยสุจริต เหตุผลที่ตั้งข้อหานี้มาเพราะนำไปสู่การยุบพรรคได้ เราขอถามสังคมว่าเป็นธรรมหรือเปล่า ในกระบวนการยุติธรรมปกติไม่มีการทำเช่นนี้นายธนาธร กล่าวถึงกรณีหากถูกยุบพรรคว่า พรรคอนาคตใหม่ คือ การเดินทางของบุคคล ไม่มีทางทำลายอุดมการณ์เราได้ แม้ชื่อพรรคจะไม่อยู่ แต่ทุกคนที่มีอุดมการณ์ยังอยู่ เราจะเดินทางกันต่อไป ต่อให้เป็นอย่างนั้นเราเชื่อว่า ส.ส. ของพรรคจะเดินทางไปด้วยกันต่อ ส่วนตนและนายปิยบุตรพร้อมทำงานทางการเมืองในบทบาทหน้าที่อื่นต่อไป เราไม่ได้ทำงานการเมืองเพื่อต้องการเป็น ส.ส. เป็นรัฐบาล เป็นรัฐมนตรี ไม่ใช่เป้าหมายของเราผู้สื่อข่าวถามถึงกรณีมีการยุบพรรคกระทบการอภิปรายไม่ไว้วางใจจะทำอย่างไร นายธนาธร กล่าวว่า เรามีเนื้อหาที่ตระเตรียมไว้อภิปรายไม่ไว้วางใจหลายเรื่อง หลายเรื่องผู้อภิปรายเป็นกรรมการบริหารพรรค ถ้ายุบพรรคตัดสิทธิกรรมการพรรคเรา เรื่องต่างๆ เหล่านั้นที่สมควรจะได้อภิปรายไม่ไว้วางใจในสภาผู้แทนราษฎร ก็คงจะต้องเอาออกมาอภิปรายนอกสภาแทน ส่วนจะนำไปสู่อะไรนั้น เราคงไม่สามารถคาดเดาได้ ในวันนี้ยืนยันว่าเรามีกระบวนการทำงานที่หนักแน่น เต็มที่ เพื่อตรวจสอบรัฐบาลแทนพี่น้องประชาชน ตนเรียนข้อสังเกตว่าเหตุใดจึงมีการนัดอ่านคำวินิจฉัยศาลรัฐธรรมนูญก่อนหน้าการอภิปรายไม่ไว้วางใจเพียงไม่กี่วัน เกี่ยวเนื่องกันหรือเปล่าถามว่า พรรคมีกำหนดปฏิทินกิจกรรมอะไรก่อนวันตัดสินหรือยัง นายธนาธร กล่าวว่า กำลังพูดคุยกันอยู่ กิจกรรมต่างๆ คงไม่เกี่ยวกับวันตัดสิน คงเกี่ยวกับที่พรรคจัดขึ้นต่อเนื่อง เพื่อแสดงจุดยืนของพรรคในเรื่องต่างๆ สถานการณ์ต่างๆ อธิบายชี้แจงให้สาธารณะ ผู้สนับสนุนพรรคได้เข้าใจจังหวะก้าวของพรรคเมื่อถามถึงกรณีเกิดการยุบพรรคกับการลงถนนเต็มตัว นายธนาธร กล่าวว่า ขอดูก่อนดีกว่า เราจำเป็นที่จะต้องรณรงค์ต่อสู้เรียกร้องในทุกช่องทางที่เราสามารถทำได้ เพื่อแสดงความไม่พอใจของประชาชนกับอำนาจที่สืบทอดมาจากการทำรัฐประหาร
นายธนาธร จึงรุ่งเรืองกิจ หัวหน้าพรรคอนาคตใหม่ เผย กรรมการบริหารอนาคตใหม่ พร้อมอภิปรายนอกสภา หากถูกยุบพรรค เพราะคดีเงินกู้ 191 ล้าน ส่วนจะนำคนลงถนนเลยหรือไม่ ขอดูก่อน 
พรรคอนาคตใหม่,ยุบพรรคอนาคตใหม่,คดียุบพรรคอนาคตใหม่,คดีเงินกู้ 191 ล้าน,ธนาธร จึงรุ่งเรืองกิจ,อภิปรายนอกสภา,ข่าวทั่วไป